CELEX: 32020D0433
Language: sl
Date: 2020-03-12 00:00:00
Title: Izvedbeni sklep Komisije (EU) 2020/433 z dne 12. marca 2020 o podaljšanju ukrepa, ki ga je švedska agencija za kemikalije sprejela za dostopnost na trgu in uporabo biocidnega proizvoda Care Plus Mosquito Net v skladu z Uredbo (EU) št. 528/2012 Evropskega parlamenta in Sveta (notificirano pod dokumentarno številko C(2020) 1342) (Besedilo v švedskem jeziku je edino verodostojno)

24.3.2020   
               
               
                  SL
               
               
                  Uradni list Evropske unije
               
               
                  L 88/8
               
            
         IZVEDBENI SKLEP KOMISIJE (EU) 2020/433
         z dne 12. marca 2020
         o podaljšanju ukrepa, ki ga je švedska agencija za kemikalije sprejela za dostopnost na trgu in uporabo biocidnega proizvoda Care Plus Mosquito Net v skladu z Uredbo (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2020) 1342)
            
         
         (Besedilo v švedskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Švedska agencija za kemikalije (v nadaljnjem besedilu: pristojni švedski organ) je 25. septembra 2019 sprejela sklep v skladu s prvim pododstavkom člena 55(1) Uredbe (EU) št. 528/2012, s katerim je dovolila dostopnost na trgu in uporabo biocidnega proizvoda Care Plus Mosquito Net, tj. mreže proti komarjem, impregnirane z aktivno snovjo permetrin (v nadaljnjem besedilu: ukrep), do 23. marca 2020. V skladu z drugim pododstavkom člena 55(1) navedene uredbe je švedski pristojni organ Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni švedski organ, je bil ukrep potreben zaradi varovanja javnega zdravja. Uporaba mreže proti komarjem, impregnirane s permetrinom, je namenjena zaščiti ljudi pred piki in ugrizi žuželk, s čimer se prepreči prenos patogenov z insektnih vektorjev, ki pomenijo tveganje za javno zdravje, na človeka. V skladu s pogoji, določenimi v ukrepu, se proizvod lahko da na voljo samo v ambulantah za cepljenje in samo skupaj z navodili za pravilno uporabo in varno odstranitev, po obdobju odstopanja pa mora naslovnik ukrepa, če to zahteva pristojni švedski organ, zagotoviti informacije o številu mrež, razdeljenih ambulantam za cepljenje.
                  
               
                     (3)
                  
                  
                     Komisija je 26. novembra 2019 v skladu s tretjim pododstavkom člena 55(1) Uredbe (EU) št. 528/2012 prejela utemeljeno zahtevo pristojnega švedskega organa za podaljšanje ukrepa. Zahteva je bila vložena zaradi stalne zaskrbljenosti, da bi vektorske nalezljive bolezni ogrožale javno zdravje po 23. marcu 2020, in na podlagi trditve, da je biocidni proizvod Care Plus Mosquito Net bistvenega pomena za obvladovanje nevarnosti, ki jo pomenijo vektorske nalezljive bolezni.
                  
               
                     (4)
                  
                  
                     Glede na informacije, ki jih je predložil pristojni švedski organ, alternative za nadzor nad insektnimi vektorji (npr. uporaba repelentov in neimpregniranih mrež proti komarjem) ne omogočajo zadostnega nadzora nad njimi.
                  
               
                     (5)
                  
                  
                     Repelenti ne morejo zagotoviti 24-urne zaščite celotnega človeškega telesa, ker je število dnevnih nanosov omejeno in se na nekaterih delih telesa ne smejo uporabljati. Ljudje z občutljivo ali poškodovano kožo imajo lahko težave z uporabo repelentov zaradi draženja kože. Poleg tega je uporaba repelentov omejena za določene starostne skupine, npr. majhne otroke. Netretirane mreže proti komarjem ne zagotavljajo popolne zaščite pred insekti, saj takšne mreže insektom, ki so prisotni na mreži, ne preprečujejo stika z deli telesa prek mreže. Poleg tega se lahko z netretiranimi mrežami ljudi spodbuja, da nanje sami nanašajo biocidne proizvode. Takšna nenadzorovana in nedokumentirana uporaba bi lahko pomenila tveganje za zdravje ljudi in okolje.
                  
               
                     (6)
                  
                  
                     Evropski agenciji za kemikalije je bila predložena vloga za izdajo dovoljenja Unije za biocidni proizvod Care Plus Mosquito Net, pri čemer je bil danski organ ocenjevalni pristojni organ, vloga pa je še vedno v postopku ocenjevanja. Dovoljenje Unije za ta biocidni proizvod bi predstavljalo dolgoročno rešitev, tudi za Švedsko, vendar je za oceno vloge pred izdajo dovoljenja še vedno potrebnega veliko časa.
                  
               
                     (7)
                  
                  
                     Zato je primerno, da se pristojnemu švedskemu organu dovoli, da pod določenimi pogoji ukrep podaljša za obdobje, ki ni daljše od 550 dni.
                  
               
                     (8)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Švedska agencija za kemikalije lahko do 25. septembra 2021 podaljša ukrep za omogočanje dostopnosti na trgu in uporabo biocidnega proizvoda Care Plus Mosquito Net za preprečevanje prenosa patogenov z insektnih vektorjev na ljudi, če Agencija zagotovi, da je proizvod na voljo in se uporablja samo pod njenim nadzorom.
         
         
            Člen 2
            Ta sklep je naslovljen na Kraljevino Švedsko.
         
         
            V Bruslju, 12. marca 2020
            
               
                  Za Komisijo
               
               Stela KIRIAKIDES
               
                  Članica Komisije
               
            
         
         
            (1)  UL L 167, 27.6.2012, str. 1.